As Rím našiel náhradu za Benatiu
Taliansky futbalový vicemajster AS Rím získal z Olympiakosu Pireus gréckeho reprezentačného obrancu Kostasa Manolasa. Kluby sa dohodli na prestupovej čiastke 13 miliónov eur, s rôznymi výkonnostnými bonusmi sa môže suma vyšplhať až na takmer 15 miliónov.
Podľa agentúry AP podpísal Manolas s vedením AS päťročnú zmluvu. V zostave by mal nahradiť marockého stopéra Mehdiho Benatiu, ktorého "vlci" predali v utorok do mníchovského Bayernu za 26 miliónov eur.
Tréner AS Rudi Garcia už dlhšie volal po posilnení defenzívy, Rimania nie sú spokojní s počtom gólom, ktoré inkasovali v príprave. Manolas má za sebou solídnu sezónu v drese Olympiakosu, svoju krajinu reprezentoval aj na tohtoročných MS v Brazílii.